Imtella' Lulju 11, 2021 - Aġġornata 11 Ta' Lulju, 2021 3:14pm Rapport: Massimo Axisa Il-Kap tal-Oppożizzjoni u tal-Partit Nazzjonalista, Bernard Grech, qal li f'pajjiżna hawn rabja għal mod kif qed jimxi l-Gvern fir-rigward tal-pandemija. Intervistat fuq NET FM, Dr Grech qal li waqt li is-sena li għaddiet l-iżbalji dwar il-Covid kienu skużabbli, din is-sena sostna li l-Gvern qed jagħmel l-istess żbalji. Il-Kap Nazzjonalista sostna li dan qed iseħħ minħabba li l-Gvern m'għandux pjan u ma jismax mill-esperti. Il-Kap tal-Oppożizzjoni qal li l-miżuri mħabbra mill-Gvern huma reattivi u ta' paniku. Dr Grech qal dan b'reazzjoni għad-deċiżjoni tal-għeluq tal-iskejjel tal-Ingliż u li kull min jasal Malta jrid jippreżenta ċ-ċertifikat tal-vaċċin. Il-Kap Nazzjonalista qed jipproponi li kull min jasal Malta jagħmel swab test u jistenna sakemm jirriżulta negattiv, filwaqt li ssuġġerixxa tisħiħ fil-loġistika tal-ajruport. Dr Grech saħaq li l-poplu jinsab irrabjat għall-mod kif qed jimxi l-Gvern f'dan ir-rigward, u sostna li dan qed iseħħ minħabba li l-Gvern m'għandux pjan u ma jismax mill-esperti. Qal li waqt li s-sena li għaddiet il-Gvern ma kellux manwal ta' kif tikkontrolla l-pandemija, issa suppost għandu biżżejed esperjenza sabiex jieħu deċiżjonijiet għaqlin. Dr Grech qal li wara li l-Gvern kisser ir-reputazzjoni ta' Malta, issa jrid ikun il-Partit Nazzjonalista li jerġa' jibniha. Spjega kif sabiex jagħmel dan għandu bżonn l-għajnuna ta' kulħadd. Saħaq li hemm bżonn bidla fil-pajjiż minħabba li l-Gvern mhux iħoss il-polz tal-poplu u ma jippjanax fit-tul. Dwar il-fatt li pajjiżna tpoġġa fuq il-lista l-griża mill-FATF, il-Kap Nazzjonalista saħaq li l-Gvern ma jridx jippubblika d-dokumenti ta' korrispondenza u qal li dan juri nuqqas ta' trasparenza. Qal li dan ikompli jikkonferma li l-Prim Ministru ma jridx jikkonsulta mal-korpi kostitwiti u mal-Oppożizzjoni. Spjega li dan kollu se jwassal sabiex l-investituri prospettivi jibżgħu jersqu lejn pajjiżna, b'detriment għall-ekonomija ta' Malta. Il-Kap Nazzjonalista qal li l-flus kollha li l-Gvern iġib mill-Unjoni Ewropea, ġejjin mertu tal-Partit Nazzjonalista minħabba li kien hu li ġġieled għad-dħul fl-Unjoni Ewropea – hekk kif fi kliemu l-Partit Laburista ma jemminx fl-ideal Ewropew. Dwar l-aħħar stħarriġ tal-opinjoni pubblika tal-Malta Today, Dr Grech qal li l-istħarriġ jimlieh b'kuraġġ minħabba li rnexxielu jnaqqas id-distakk mix-xahar li għadda 'l hawn, u li dan kollu se jħeġġu għal aktar xogħol biex iġedded il-partit, u b'hekk ikomplu jersqu aktar nies lejn il-Partit Nazzjonalista. Dwar il-partita tal-lejla bejn l-Ingilterra u l-Italja Dr Grech appella sabiex kulħadd jiċċelebra b'mod responsabbli, waqt li jirbaħ min jirbaħ kulħadd għandu jiftakar li qabel kollox kulħadd huwa Malti.